b'\n_START_ARTICLE_\nSuslik\n_START_SECTION_\nOpis\n_START_PARAGRAPH_\nSuslik je najmanj\xc5\xa1i in najmanj dru\xc5\xbeaben predstavnik tekunic, saj v dol\xc5\xbeino zraste najve\xc4\x8d do 25 cm in tehta do 280 g. Ima temno rjav ko\xc5\xbeuh s svetlimi pegami in kratek, ozek rep. Gre za dnevno \xc5\xbeival, ki se hrani zjutraj in zve\xc4\x8der, v \xc4\x8dasu najve\xc4\x8dje dnevne vro\xc4\x8dine pa se umakne v podzemne rove. Med oktobrom in aprilom hibernira.\n_START_SECTION_\nRaz\xc5\xa1irjenost\n_START_PARAGRAPH_\nSuslik je raz\xc5\xa1irjen po stepah Belorusije, Poljske, Rusije in Ukrajine. Na podro\xc4\x8djih intenzivnej\xc5\xa1ega poljedelstva se suslik zadr\xc5\xbeuje tudi na poljih, kjer koplje podzemne rove in se hrani z \xc5\xbeitaricami in travami. Ob\xc4\x8dasno se hrani tudi z raznimi majhnimi \xc4\x8dlenono\xc5\xbeci in vreten\xc4\x8darji. Ogro\xc5\xbea ga izguba naravnega \xc5\xbeivljenjskega okolja ter pobijanje._NEWLINE_Susliki \xc5\xbeivijo v manj\xc5\xa1ih kolonijah, vendar pa ima vsak osebek lasten rov z gnezdom. Kolonije lahko dose\xc5\xbeejo populacijo preko 160 osebkov na hektar. Parjenje poteka v aprilu ali maju, brejost pa traja med 23 in 26 dni. Samice skotijo od \xc5\xa1tiri do osem mladi\xc4\x8dev. V naravi se ob\xc4\x8dasno pojavijo kri\xc5\xbeanci z drugimi vrstami tekunic, s katerimi se suslik lahko uspe\xc5\xa1no pari.'